  Виталий Пронин Гурт удысъя но сиён-юонъя министрлэсь ужзэ быдэсъясь Александр Прохоров, "УралИжТрак" заводлы кутскон сётыса, нырысетӥ из понэДэри ёросысь Вотка тракт но объездной сюресэ кожон вожын ӝужалоз «УралИжТрак» трактор лэсьтонъя завод. 19-тӥ мае солы кутскон сётыса, шаерысьтымы вылӥ кивалтӥсьёс нырысетӥ из понӥзы. Пичи, капчи, кӧня ке ужез огдыре быдэсъяны быгатӥсь тракторез адӟыны луоз ни туэ Бусылэн нуналаз 23-тӥ июне, возьматон радъямын луоз Вотка ёросысь «Мир» хозяйствоын. Туннэ сое бичаны кутскемын Ижысь огаз арендае басьтэм заводын. Но тракторлы аслыз завод кулэ. Солы шаерамы осконъёссы бадӟымесь. Гурт удысъя но сиён-юонъя министр Александр Прохоров верамъя, туннэ шаерамы гинэ 3,5 сюрс сыӵе техникалы кулэяськись вань. Со трактор уго хозяйствоослы гинэ юрттэт уз сёты – мувӧй поттонэн, пуэн, сюрес лэсьтонэн вырись предприятиослэсь но ужзэс капчиятоз. Трактор борды уго 200 пумо агрегат юнматыны но ужаны луоз. Уката ик Россиын туннэ 2-тӥ-3-тӥ классъем сыӵе тракторъёс уг потто. Озьыен, Удмуртиысь завод луоз нырысетӥез. Туэ ар пумозь чакламын 400 трактор бичаны. 2018-тӥ арын - 1500, 2019-ын - 4 сюрс трактор. Шоро-куспо дуныз 2,6 миллион манетозь вуоз, шуо. Нырысетӥ бичам тракторъёсты эскерон вылысь шаерысьтымы куд-ог хозяйствоосы келялозы. Из поныкузы, Александр Прохоров шуиз: заводлы татын инты! Озьы завод 25 сюрс гектар музъем вылэ ӝужалоз, татын 4 сюрс адямилы уж кылдоз. Елена Сараматова Туспуктэм басьтэмын Гурт удысъя но сиён-юонъя министерстволэн сайтысьтыз  